CELEX: 32015D2100
Language: el
Date: 2015-11-18 00:00:00
Title: Εκτελεστική απόφαση (ΕΕ) 2015/2100 της Επιτροπής, της 18ης Νοεμβρίου 2015, για την έγκριση μεθόδων ταξινόμησης σφαγίων χοίρων στη Λετονία και την κατάργηση της απόφασης 2005/307/ΕΚ [κοινοποιηθείσα υπό τον αριθμό C(2015) 7986]

20.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 303/101
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/2100 ΤΗΣ ΕΠΙΤΡΟΠΉΣ
   της 18ης Νοεμβρίου 2015
   για την έγκριση μεθόδων ταξινόμησης σφαγίων χοίρων στη Λετονία και την κατάργηση της απόφασης 2005/307/ΕΚ
   
      
         [κοινοποιηθείσα υπό τον αριθμό C(2015) 7986]
      
   
   (Το κείμενο στη λετονική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 20 στοιχεία ιστ) και κ),
   Εκτιμώντας τα ακόλουθα:
   
               (1)
            
            
               Το παράρτημα IV τμήμα B.IV σημείο 1 του κανονισμού (ΕΕ) αριθ. 1308/2013 προβλέπει ότι, για την ταξινόμηση σφαγίων χοίρων, η περιεκτικότητα σε άπαχο κρέας πρέπει να εκτιμάται με μεθόδους κατάταξης που εγκρίνονται από την Επιτροπή. Επιτρέπεται να εγκρίνονται μόνο στατιστικώς αποδεδειγμένες μέθοδοι εκτίμησης που βασίζονται στη φυσική μέτρηση ενός ή περισσότερων ανατομικών μερών του σφαγίου χοίρου. Η έγκριση των μεθόδων κατάταξης θα πρέπει να εξαρτάται από την τήρηση μέγιστης ανοχής για το στατιστικό σφάλμα εκτίμησης. Η ανοχή αυτή καθορίζεται στο άρθρο 23 παράγραφος 3 του κανονισμού (ΕΚ) αριθ. 1249/2008 της Επιτροπής (2).
            
         
               (2)
            
            
               Με την απόφαση 2005/307/ΕΚ της Επιτροπής (3) επιτράπηκε η χρήση τριών μεθόδων κατάταξης σφαγίων χοίρων στη Λετονία.
            
         
               (3)
            
            
               Η Λετονία ζήτησε από την Επιτροπή να εγκρίνει την αντικατάσταση του μαθηματικού τύπου που χρησιμοποιείται στις μεθόδους «Intrascope (Optical Probe — οπτικός ανιχνευτής)», «Μη αυτόματη μέθοδο (ZP)» και «Pork Grader (PG 200)», καθώς και να εγκρίνει μια νέα μέθοδο, την «OptiGrade-MCP», για την ταξινόμηση των σφαγίων χοίρων στο έδαφός της. Η Λετονία υπέβαλε λεπτομερή περιγραφή της δοκιμασίας τεμαχισμού, αναφέροντας τις αρχές στις οποίες βασίζονται οι νέοι μαθηματικοί τύποι το αποτέλεσμα της δοκιμασίας τεμαχισμού και τις εξισώσεις που χρησιμοποιούνται για τον υπολογισμό της εκατοστιαίας αναλογίας άπαχου κρέατος στο πρωτόκολλο που προβλέπεται στο άρθρο 23 παράγραφος 4 του κανονισμού (ΕΚ) αριθ. 1249/2008.
            
         
               (4)
            
            
               Από την εξέταση της αίτησης αυτής προέκυψε ότι πληρούνται οι όροι έγκρισης των νέων αυτών μαθηματικών τύπων και μεθόδων ταξινόμησης. Συνεπώς, θα πρέπει να εγκριθούν οι εν λόγω μαθηματικοί τύποι και μέθοδοι ταξινόμησης στη Λετονία.
            
         
               (5)
            
            
               Η Λετονία ζήτησε επίσης εξουσιοδότηση από την Επιτροπή προκειμένου να της επιτραπεί να προβλέπει παρουσίαση των σφαγίων χοίρων διαφορετική από την τυποποιημένη παρουσίαση που προβλέπεται στο παράρτημα IV τμήμα B.III του κανονισμού (ΕΕ) αριθ. 1308/2013.
            
         
               (6)
            
            
               Σύμφωνα με το άρθρο 20 στοιχείο κ) σημείο i) του κανονισμού (ΕΕ) αριθ. 1308/2013, μπορεί να επιτραπεί στα κράτη μέλη να προβλέπουν παρουσίαση των σφαγίων χοίρων διαφορετική από την τυποποιημένη παρουσίαση που καθορίζεται στο παράρτημα IV μέρος Β.ΙΙΙ, όταν διαφέρει η συνήθης εμπορική πρακτική στο έδαφός τους. Στην αίτησή της, η Λετονία διευκρίνισε ότι η εμπορική πρακτική στο έδαφός της μπορεί να απαιτεί την αφαίρεση της κεφαλής, της ουράς, των πρόσθιων άκρων και πίσω άκρων από το σφάγιο χοίρου. Ως εκ τούτου, θα πρέπει να επιτραπεί στην Λετονία η παρουσίαση αυτή, η οποία διαφέρει από την τυποποιημένη παρουσίαση.
            
         
               (7)
            
            
               Προκειμένου να καθοριστούν οι τιμές για τα σφάγια χοίρων σε συγκρίσιμη βάση, θα πρέπει να λαμβάνεται υπόψη αυτή η διαφορετική παρουσίαση, προσαρμόζοντας το καταγεγραμμένο βάρος σε τέτοιες περιπτώσεις, σε σχέση με το βάρος της τυποποιημένης παρουσίασης.
            
         
               (8)
            
            
               Δεν θα πρέπει να επιτρέπεται καμία τροποποίηση των συσκευών ή των μεθόδων ταξινόμησης, εκτός εάν επιτραπεί ρητά με εκτελεστική απόφαση της Επιτροπής.
            
         
               (9)
            
            
               Για λόγους σαφήνειας και ασφάλειας δικαίου, θα πρέπει να εκδοθεί νέα απόφαση. Συνεπώς, η απόφαση 2005/307/ΕΚ θα πρέπει να καταργηθεί.
            
         
               (10)
            
            
               Λαμβανομένων υπόψη των τεχνικών περιστάσεων που συνδέονται με την καθιέρωση νέων μεθόδων και νέων μαθηματικών τύπων, οι μέθοδοι ταξινόμησης σφαγίων χοίρων που εγκρίνονται με την παρούσα απόφαση θα πρέπει να εφαρμόζονται από την 1η Ιανουαρίου 2016.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται να χρησιμοποιούνται οι ακόλουθες μέθοδοι για την ταξινόμηση των σφαγίων χοίρων στη Λετονία, σύμφωνα με το παράρτημα IV τμήμα B.IV σημείο 1 του κανονισμού (ΕΕ) αριθ. 1308/2013:
   
               α)
            
            
               η συσκευή «Intra-scope (Optical Probe — οπτικός ανιχνευτής)» και οι σχετικές μέθοδοι εκτίμησης, που περιγράφονται λεπτομερώς στο μέρος I του παραρτήματος·
            
         
               β)
            
            
               η «Μη αυτόματη μέθοδος (ZP)» και οι σχετικές μέθοδοι εκτίμησης, που περιγράφονται λεπτομερώς στο μέρος II του παραρτήματος·
            
         
               γ)
            
            
               η συσκευή «Pork Grader (PG200)» και οι σχετικές μέθοδοι εκτίμησης, που περιγράφονται λεπτομερώς στο μέρος III του παραρτήματος·
            
         
               δ)
            
            
               η συσκευή «OptiGrade-MCP» και οι σχετικές μέθοδοι εκτίμησης, που περιγράφονται λεπτομερώς στο μέρος IV του παραρτήματος.
            
         Η μη αυτόματη μέθοδος ZP, που αναφέρεται στο στοιχείο β) του πρώτου εδαφίου, επιτρέπεται μόνο στα σφαγεία
   
               α)
            
            
               που χρησιμοποιούν ηλεκτρονική μέθοδο εισαγωγής δεδομένων με ανώτατο όριο του αριθμού σφαγών τους 500 χοίρους ανά εβδομάδα,
            
         
               β)
            
            
               που έχουν ως ανώτατο όριο του αριθμού σφαγών τους 200 χοίρους ανά εβδομάδα.
            
         Άρθρο 2
   Κατά παρέκκλιση από την τυποποιημένη παρουσίαση που προβλέπεται στο παράρτημα IV τμήμα B.III του κανονισμού (ΕΕ) αριθ. 1308/2013, επιτρέπεται στη Λετονία η παρουσίαση των σφαγίων χοίρων χωρίς κεφάλι, ουρά, πρόσθια άκρα και/ή οπίσθια άκρα πριν από τη ζύγιση και την ταξινόμηση.
   Προκειμένου να καθοριστούν οι τιμές για τα σφάγια χοίρων σε συγκρίσιμη βάση, οι ακόλουθοι κατ' αποκοπή συντελεστές εφαρμόζονται σε όλες τις περιπτώσεις, εάν ορισμένα από τα ακόλουθα τμήματα του σφαγίου λείπουν:
   
               —
            
            
               για το κεφάλι που έχει αφαιρεθεί: 8,345
            
         
               —
            
            
               για την ουρά που έχει αφαιρεθεί: 0,072
            
         
               —
            
            
               για τα πρόσθια άκρα που έχουν αφαιρεθεί: 0,764
            
         
               —
            
            
               για τα οπίσθια άκρα που έχουν αφαιρεθεί: 1,558
            
         Η τυποποιημένη παρουσίαση του βάρους σφαγίου υπολογίζεται σύμφωνα με τον τύπο:
   Τυποποιημένη παρουσίαση του βάρους σφαγίου = 100 × το βάρος σφαγίου [χωρίς το (τα) μέρος(-η) που έχει(-ουν) αφαιρεθεί]/[100 – τον (τους) συντελεστή(-ές) για το (τα) μέρος(-η) που έχει(-ουν) αφαιρεθεί]
   Άρθρο 3
   Δεν επιτρέπεται καμία τροποποίηση των εγκεκριμένων συσκευών ή των μεθόδων ταξινόμησης, εκτός εάν έχει εγκριθεί ρητά με εκτελεστική απόφαση της Επιτροπής.
   Άρθρο 4
   Η απόφαση 2005/307/ΕΚ καταργείται.
   Άρθρο 5
   Η παρούσα απόφαση εφαρμόζεται από την 1η Ιανουαρίου 2016.
   Άρθρο 6
   Η παρούσα απόφαση απευθύνεται στη Δημοκρατία της Λετονίας.
   
      Βρυξέλλες, 18 Νοεμβρίου 2015.
      
         
            Για την Επιτροπή
         
         Phil HOGAN
         
            Μέλος της Επιτροπής
         
      
   
   
      (1)  ΕΕ L 347 της 20.12.2013, σ. 671.
   
      (2)  Κανονισμός (ΕΚ) αριθ. 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφαγίων βοοειδών, χοίρων και προβάτων καθώς και για την κοινοποίηση των σχετικών τιμών (ΕΕ L 337 της 16.12.2008, σ. 3).
   
      (3)  Απόφαση 2005/307/ΕΚ της Επιτροπής, της 12ης Απριλίου 2005, για έγκριση μεθόδων ταξινόμησης σφαγίων χοίρων στη Λετονία (ΕΕ L 98 της 16.4.2005, σ. 42).
   
      ΠΑΡΑΡΤΗΜΑ
      
         ΜΕΘΟΔΟΙ ΤΑΞΙΝΟΜΗΣΗΣ ΤΩΝ ΣΦΑΓΙΩΝ ΧΟΙΡΩΝ ΣΤΗ ΛΕΤΟΝΙΑ
      
      
         Μέρος I
      
      INTRASCOPE (ΟΠΤΙΚΟΣ ΑΝΙΧΝΕΥΤΗΣ — OPTICAL PROBE)
      
               
                  1.
               
               
                  Οι κανόνες που προβλέπονται στο παρόν μέρος εφαρμόζονται όταν η ταξινόμηση των σφαγίων χοίρων πραγματοποιείται με τη συσκευή «Intrascope (Οπτικός ανιχνευτής — Optical Probe)».
               
            
               
                  2.
               
               
                  Το όργανο είναι εφοδιασμένο με εξαγωνικό καθετήρα ανώτατου πάχους 12 χιλιοστών (και 19 χιλιοστών στη λεπίδα στο άκρο του καθετήρα) που περιλαμβάνει παράθυρο παρακολούθησης και φωτεινή πηγή, ένα συρόμενο δακτύλιο βαθμονομημένο σε χιλιοστά και δύναται να πραγματοποιεί μετρήσεις σε βάθος 8 έως 50 χιλιοστών.
               
            
               
                  3.
               
               
                  Η εκατοστιαία αναλογία άπαχου κρέατος στο σφάγιο υπολογίζεται σύμφωνα με τον ακόλουθο τύπο:
                  ŷ = 66,6708 – 0,3493 × F όπου:
                  
                     ŷ= η εκτιμώμενη εκατοστιαία αναλογία άπαχου κρέατος στο σφάγιο,
                  
                     F= το πάχος του νωτιαίου λίπους (συμπεριλαμβανομένου του δέρματος), το οποίο μετράται στην αριστερή πλευρά του σφαγίου, πίσω από το τελευταίο πλευρό, σε απόσταση 6 εκατοστόμετρων από το μέσον του σφαγίου (σε χιλιοστά).
                  Ο ανωτέρω τύπος ισχύει για σφάγια βάρους μεταξύ 60 και 110 χιλιογράμμων.
               
            
         Μέρος II
      
      ΜΗ ΑΥΤΟΜΑΤΗ ΜΕΘΟΔΟΣ (ZP)
      
               
                  1.
               
               
                  Οι κανόνες που προβλέπονται στο παρόν μέρος εφαρμόζονται όταν η ταξινόμηση των σφαγίων χοίρων πραγματοποιείται με τη «μη αυτόματη μέθοδο (ZP)».
               
            
               
                  2.
               
               
                  Η μέθοδος μπορεί να εφαρμοστεί με τη χρήση κανόνα και η ταξινόμηση καθορίζεται με βάση την εξίσωση πρόγνωσης. Η αρχή της μεθόδου συνίσταται στη μη αυτόματη μέτρηση του πάχους του νωτιαίου λίπους και του πάχους του μυός στον άξονα συμμετρίας του τεμαχισμένου σφαγίου.
               
            
               
                  3.
               
               
                  Η εκατοστιαία αναλογία άπαχου κρέατος στο σφάγιο υπολογίζεται σύμφωνα με τον ακόλουθο τύπο:
                  ŷ = 60,5214 – 0,2579 × G + 0,0525 × M
                  όπου:
                  
                     ŷ= η εκτιμώμενη εκατοστιαία αναλογία άπαχου κρέατος στο σφάγιο,
                  
                     G= πάχος του μυός στον άξονα συμμετρίας του τεμαχισμένου σφαγίου, το οποίο μετράται στη μικρότερη απόσταση μεταξύ του κρανιακού άκρου του μέσου γλουτιαίου μυός και του άκρου του σπονδυλικού σωλήνα, σε χιλιοστόμετρα,
                  
                     M= πάχος του νωτιαίου λίπους (συμπεριλαμβανομένου του δέρματος), στον άξονα συμμετρίας του τεμαχισμένου σφαγίου, το οποίο μετράται στο στενότερο σημείο του μυός πάνω από τον μέσο γλουτιαίο μυ (σε χιλιοστόμετρα).
                  Ο ανωτέρω τύπος ισχύει για σφάγια βάρους μεταξύ 60 και 110 χιλιογράμμων.
               
            
         Μέρος III
      
      PORK GRADER (PG200)
      
               
                  1.
               
               
                  Οι κανόνες που προβλέπονται στο παρόν μέρος εφαρμόζονται όταν η ταξινόμηση των σφαγίων χοίρων πραγματοποιείται με τη συσκευή που ονομάζεται «Pork Grader (PG200)».
               
            
               
                  2.
               
               
                  Η συσκευή είναι εφοδιασμένη με καθετήρα μέτρησης ενσωματωμένο σε περίβλημα σε σχήμα πιστολιού, με εκτυπωτή δελτίων δεδομένων και με μονάδα μέτρησης μεγέθους καθώς και με λεπίδα πλάτους 8-9 mm και φωτεινή πηγή LED με παρακείμενο δέκτη φωτός (φωτοανιχνευτή).
               
            
               
                  3.
               
               
                  Η εκατοστιαία αναλογία άπαχου κρέατος στο σφάγιο υπολογίζεται σύμφωνα με τον ακόλουθο τύπο:
                  ŷ = 64,4502 – 0,4364 × F + 0,0381 × M όπου:
                  
                     ŷ= η εκτιμώμενη εκατοστιαία αναλογία άπαχου κρέατος στο σφάγιο,
                  
                     F= το πάχος του νωτιαίου λίπους (συμπεριλαμβανομένου του δέρματος), το οποίο μετράται πίσω από το τελευταίο πλευρό, σε απόσταση 7 εκατοστόμετρων από το μέσον του σφαγίου (σε χιλιοστά),
                  
                     M= το πάχος του μυός, το οποίο μετράται πίσω από το τελευταίο πλευρό, σε απόσταση 7 εκατοστόμετρων από το μέσον του σφαγίου (σε χιλιοστά).
                  Ο ανωτέρω τύπος ισχύει για σφάγια βάρους μεταξύ 60 και 110 χιλιογράμμων.
               
            
         Μέρος IV
      
      OPTIGRADE-MCP
      
               
                  1.
               
               
                  Οι κανόνες που προβλέπονται στο παρόν μέρος εφαρμόζονται όταν η ταξινόμηση των σφαγίων χοίρων πραγματοποιείται με τη συσκευή που ονομάζεται «OptiGrade-MCP».
               
            
               
                  2.
               
               
                  Η συσκευή είναι εφοδιασμένη με οπτικό καθετήρα διαμέτρου 6 χιλιοστομέτρων, μία φωτοδίοδο υπέρυθρης ακτινοβολίας και μία φωτοτρίοδο. Τα αποτελέσματα των μετρήσεων μετατρέπονται σε εκτιμώμενη περιεκτικότητα σε άπαχο κρέας μέσω ηλεκτρονικού υπολογιστή.
               
            
               
                  3.
               
               
                  Η εκατοστιαία αναλογία άπαχου κρέατος στο σφάγιο υπολογίζεται σύμφωνα με τον ακόλουθο τύπο:
                  ŷ = 66,7787 – 0,4464 × F + 0,0018 × M
                  όπου:
                  
                     ŷ= η εκτιμώμενη εκατοστιαία αναλογία άπαχου κρέατος στο σφάγιο,
                  
                     F= το πάχος του νωτιαίου λίπους (συμπεριλαμβανομένου του δέρματος), το οποίο μετράται μεταξύ του τελευταίου πλευρού και του προτελευταίου πλευρού, σε απόσταση 7 εκατοστόμετρων από το μέσον του σφαγίου (σε χιλιοστά),
                  
                     M= το πάχος του μυός, το οποίο μετράται μεταξύ του τελευταίου πλευρού και του προτελευταίου πλευρού, σε απόσταση 7 εκατοστόμετρων από το μέσον του σφαγίου (σε χιλιοστά).
                  Ο ανωτέρω τύπος ισχύει για σφάγια βάρους μεταξύ 60 και 110 χιλιογράμμων.